Een sterf in vliegongeluk naby N14(Emer-G-Med) Een mens is dood nadat ŉ ligte vliegtuig Woensdagoggend in ŉ rivier in die Knoppieslaagte-omgewing langs die N14 in Centurion neergestort het. Nooddienste is kort ná 08:00 na die toneel ontbied. “Met aankoms op die toneel het ons gesien dat ŉ ligte vastevlerkvliegtuig in ŉ rivier neergestort het,” het Kyle van Reenen, woordvoerder van Emer-G-Med, gesê. Plane crash on take off on N14 near @ewnupdates @SABCNews @Newzroom405 pic.twitter.com/PQ7uD6Wb7E — Terrence Malesa (@Malesa_NT) February 15, 2023 “Die vlieënier was die enigste insittende en is deur paramedici op die toneel dood verklaar.” Die oorledene se naam en die oorsaak van die ongeluk is nie in dié stadium bekend nie. “Die toneel is afgesper en aan die polisie en burgerlike lugvaartbeamptes oorhandig vir verdere ondersoek en verwerking.” Maroela Media het ŉ navraag aan die polisie en Burgerlike Lugvaartowerheid (BLO) gestuur. Hul terugvoer sal bygewerk word sodra dit ontvang word.